মৃত্যুর আগে ক্ষমতাসীন দলের স্থানীয় পর্যায়ের এই নেতার সাথে কথা হয় তার সন্তানের। মেয়ে বাবার কাছে জানতে চান তার আসতে কত সময় লাগবে। বাবা বলছেন, এই তো আসছি আম্মু; তুমি ঘুমাও। এরপর ফোন কেটে যায়। মেয়ে আবার ফোন করে। ‘আব্বু তুমি কোথায় যাচ্ছো’? ‘যাচ্ছি, যেতে হচ্ছে মা’...। মেয়ে বলছে, ‘আব্বু, তুমি কান্না করতেছ যে...।’ এভাবে দু’বার কথা বলার পর পরবর্তী সময়ে ফোনে শোনা যায় অপর প্রান্তে গুলির শব্দ, পুলিশের সাইরেন, চিৎকার-হাঁকডাক ও গালিগালাজ এবং এ প্রান্তে একরামের দুই কন্যা আর স্ত্রীর আহাজারি। সব মিলিয়ে লোমহর্ষক এক পরিস্থিতির বিবরণ উঠে এসেছে অডিও রেকর্ডে। একরামের ফোন খোলা ছিল বলে এ প্রান্তে পুরো ঘটনাপ্রবাহ রেকর্ড হয়েছে ফোনের অটোরেকর্ডারে।